Národná rada Slovenskej republiky

## **VII. volebné obdobie**

Číslo: CRD-410/2018

**867a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov **(tlač 867)** v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov **(tlač 867)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1086 z 13. marca 2018 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 357 z 2. mája 2018
* Výbor Národnej rady Slovenskej republiky pre hospodárske záležitosti uznesením č. 231 z 3. mája 2018.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I novelizačnom bode 13 § 15 ods. 9 prvá veta znie:

„Subjekt zúčtovania je povinný poskytnúť organizátorovi krátkodobého trhu s elektrinou údaje potrebné pre výkon činností organizátora krátkodobého trhu s elektrinou podľa § 37 ods. 4 v rozsahu a termínoch podľa pravidiel trhu a prevádzkového poriadku organizátora krátkodobého trhu s elektrinou.“.

Právna úprava dopĺňa rozsah poskytovaných údajov zo strany subjektu zúčtovania tak, aby boli pokryté aj prípady, kedy subjekt zúčtovania poskytuje dodatočné informácie o odberných a odovzdávacích miestach odberateľa elektriny, za ktorého prevzal zodpovednosť za odchýlku.

**Výbor NR SR pre hospodárske záležitosti**

***Gestorský výbor odporúča schváliť***

2. V čl. I sa vypúšťa novelizačný bod 30.

Nasledujúce novelizačné body sa primerane prečíslujú.

Predmetná problematika si vyžaduje komplexnejšiu právnu úpravu, preto sa navrhuje novelizačný bod vypustiť.

**Výbor NR SR pre hospodárske záležitosti**

***Gestorský výbor odporúča schváliť***

3. V čl. I sa za novelizačný bod 43 vkladá nový novelizačný bod 44, ktorý znie:

„44. Za § 67 sa vkladá § 67a, ktorý vrátane nadpisu znie:

„**§ 67a**

**Oddelenie prevádzkovateľa zásobníka**

(1) Prevádzkovateľ zásobníka, ktorý je súčasťou vertikálne integrovaného podniku, musí byť z hľadiska právnej subjektivity, organizácie a rozhodovania nezávislý od iných činností, ktoré nesúvisia s prepravou, distribúciou alebo uskladňovaním plynu.

(2) Nezávislosť podľa odseku 1 neznamená povinnosť oddeliť vlastníctvo majetku prevádzkovateľa zásobníka od vlastníctva majetku vertikálne integrovaného podniku.

(3) Nezávislosť prevádzkovateľa zásobníka, ktorý je súčasťou vertikálne integrovaného podniku, sa zabezpečí

1. tým, že osoby zodpovedné za riadenie zásobníka sa priamo ani nepriamo nepodieľajú na riadení činností výroby a dodávky plynu integrovaného podniku,
2. prijatím opatrení, ktorými sa zabezpečí nezávislé konanie osôb zodpovedných za riadenie zásobníka,
3. tým, že rozhodovacie práva, ktoré sa viažu k majetku potrebnému na prevádzkovanie, údržbu alebo rozvoj zásobníka, sú nezávislé od rozhodovacích práv, ktoré sa viažu k inému majetku integrovaného podniku; nevylučuje sa existencia vhodných mechanizmov, ktorými sa zabezpečí právo na ochranu majetku integrovaného podniku; integrovaný podnik môže schvaľovať ročný finančný plán prevádzkovateľa zásobníka a určiť mieru zadlženia prevádzkovateľa zásobníka; integrovaný podnik nemá právo vydávať pokyny týkajúce sa každodennej prevádzky prevádzkovateľa zásobníka, ani vydávať rozhodnutia týkajúce sa výstavby alebo modernizácie zásobníka vtedy, ak rozhodnutia prevádzkovateľa zásobníka sú v súlade so schválenými ukazovateľmi finančného plánu,
4. vytvorením programu súladu podľa odseku 4.

(4) Prevádzkovateľ zásobníka, ktorý je súčasťou vertikálne integrovaného podniku, je povinný vypracovať program súladu, v ktorom určí opatrenia na zabezpečenie nediskriminačného správania prevádzkovateľa zásobníka. Program súladu určí konkrétne povinnosti zamestnancom zamerané na vylúčenie možného diskriminačného správania prevádzkovateľa zásobníka.

(5) Prevádzkovateľ zásobníka, ktorý je súčasťou vertikálne integrovaného podniku, je povinný každoročne do 30. júna na svojom webovom sídle spolu s výročnou správou61) prevádzkovateľa zásobníka zverejňovať správu o plnení opatrení prijatých v programe súladu za predchádzajúci rok vypracovanú osobou povinnou zabezpečiť súlad podľa odseku 4. Prevádzkovateľ zásobníka uloží výročnú správu61) do verejnej časti registra účtovných závierok.61a)

(6) Pri plnení povinností podľa odsekov 1 až 3 sa primerane použijú ustanovenia prvej a druhej časti Obchodného zákonníka.

(7) Povinnosti podľa odsekov 1 až 5 sa nevzťahujú na prevádzkovateľa zásobníka, ktorý vyrába plyn len pre vlastnú spotrebu, svoje technologické potreby alebo geologické potreby a na prevádzkovateľa zásobníka, u ktorého ročná výroba plynu nepresiahne 5 % technickej kapacity zásobníka uvedenej v povolení na uskladňovanie plynu vydaného úradom. Ak prevádzkovateľ zásobníka prestal spĺňať podmienky podľa prvej vety, je povinný zabezpečiť súlad s odsekmi 1 až 5 do 31. augusta nasledujúceho kalendárneho roka. Prevádzkovateľ zásobníka je povinný predkladať úradu každoročne do 31. januára informácie o ročnej výrobe plynu a o účele výroby plynu v predchádzajúcom kalendárnom roku.

(8) Výnimka z povinností prevádzkovateľa zásobníka ustanovená v odseku 7 sa uplatňuje do 31. decembra 2024.“.“.

Nasledujúce novelizačné body sa primerane prečíslujú.

Zmeny navrhované v tomto bode nadobúdajú účinnosť 1. júla 2018.

Navrhuje sa právna úprava oddelenia prevádzkovateľa zásobníka v reakcii na požiadavky Európskej komisie, ktorých finálna podoba bola oznámená Slovenskej republike až v čase po doručení vládneho návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov, na rokovanie Národnej rady Slovenskej republiky.

**Výbor NR SR pre hospodárske záležitosti**

***Gestorský výbor odporúča schváliť***

4. V čl. I doterajšie body 52 a 53 nadobúdajú účinnosť 1. januára 2019, čo sa premietne do ustanovenia o účinnosti.

Navrhuje sa úprava účinnosti zákona tak, že posunutá účinnosť k 1. januáru 2019 sa bude vzťahovať aj na body 52 a 53 návrhu zákona. Navrhnutá právna úprava zohľadňuje nové znenie ustanovení zákona uvedených v bode 52 a 53, ktoré podrobne upravujú povinnosti prevádzkovateľov distribučných sietí zistiť stav meradla na odbernom mieste zemného plynu a nadväzujúcu povinnosť dodávateľov plynu vystaviť vyúčtovaciu faktúru v pravidelných intervaloch. Posunutá účinnosť ustanovení sa navrhuje vzhľadom na potrebu významných úprav IT systémov prevádzkovateľov distribučných sietí a dodávateľov plynu, ktoré by mali zohľadňovať nové znenie, pričom je zároveň nevyhnutné, aby jednotlivé IT systémy týchto subjektov boli vzájomne zosúladené. Celý proces totiž vzhľadom na veľký počet odberateľov zemného plynu prebieha elektronickou formou. Posunutou účinnosťou sa preto vytvorí dostatočný časový priestor pre prevádzkovateľov distribučných sietí a dodávateľov plynu upraviť IT systémy tak, aby prenos údajov o stave meradla prebiehal bez komplikácií a dodávatelia plynu budú schopní riadne vystavovať odberateľov faktúry za dodávku plynu.

**Výbor NR SR pre hospodárske záležitosti**

***Gestorský výbor odporúča schváliť***

5. V čl. I novelizačnom bode 57 sa slovo „a“ nahrádza čiarkou a na konci sa pripájajú tieto slová: „a za slová „[§ 67 ods. 7](https://www.slov-lex.sk/pravne-predpisy/SK/ZZ/2012/251/20170801#paragraf-67.odsek-7), [9](https://www.slov-lex.sk/pravne-predpisy/SK/ZZ/2012/251/20170801#paragraf-67.odsek-9), [10](https://www.slov-lex.sk/pravne-predpisy/SK/ZZ/2012/251/20170801#paragraf-67.odsek-10)“ sa vkladá čiarka a slová „§ 67a“.

Legislatívno-technická úprava. Kontrolu nad dodržiavaním povinností podľa vloženého § 67a vykonáva Úrad pre reguláciu sieťových odvetví.

**Výbor NR SR pre hospodárske záležitosti**

***Gestorský výbor odporúča schváliť***

6. V čl. I novelizačnom bode 61 § 91 ods. 2 písm. b) sa za slová „§ 65“ vkladá čiarka a slová „§ 67a“.

Navrhuje sa právna úprava možnosti udeľovania pokút úradom v súlade s požiadavkami smernice 2009/73/ES až do výšky 10 % z obratu pre prípad porušenia povinností prevádzkovateľa zásobníka ustanovených v § 67a.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 6** spoločne, s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov **(tlač 867)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 248 z 9. mája 2018.

Týmto uznesením výbor zároveň poveril spoločného spravodajcu Maroša Kondróta predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 9. mája 2018

Jana **K i š š o v á**, v.r.

predsedníčka Výboru NR SR

pre hospodárske záležitosti